**Gul hestekastanje** (*Aesculus flava*, også kalt *Aesculus octandra*) er et løvfellende tre som vokser i østlige deler av Nord-Amerika.

Det er et stort tre som vanligvis blir 18–25 m høyt. Det største kjente eksemplaret hadde en høyde på 43 m og en stammediameter på 124 cm. Trær som vokser i skog har en lang, rett stamme uten lave greiner. Bladene er håndkoblete med som regel 5 småblad. De er 10–15 cm lange, fint sagtannete, smalt ellipseformede, tilspissede, stilkete og glinsende eller mørkt grønne på oversiden. Høstfargen er lysende oransjerød.

Blomstene er gule, eller av og til rosa, og 4 cm lange. De sitter 5–6 sammen i et tett knippe, og flere knipper danner en 10–15 cm lang topp. Frukten er asymmetrisk rund og glatt. Blomstringen skjer i april–juni etter løvsprett, og fruktene er modne i september.

Gul hestekastanje vokser best på dyp, næringsrik jord og er typisk for de artsrike løvskogene i Appalachene. I Great Smoky Mountains nasjonalpark finnes den fra 460 opp til 1860 moh. og er vanligst mellom 1220 og 1520 moh. Den er en klimaksart, og i Cumberland Mountains utgjør den 15 til 30 prosent av trekronene i blandingsskog med amerikasølvlind og sukkerlønn.

Den vokser også sammen med trær som amerikabøk, gulbjørk, kviteik, rødeik, rødgran, tulipantre, agurkmagnolia, romhegg, kvitask og snøklokketre. Tidligere var også amerikakastanje et viktig treslag i disse skogene, og etter hogst eller brann vokser *Prunus pensylvanica* og robinia fram. Mindre trær og busker omfatter blant annet stripelønn, topplønn, glattsøtmispel og vierhortensia.

Utbredelsen strekker seg vestover fra fjellene i sørvestlige Pennsylvania gjennom Ohio-dalen til helt sørøst i Illinois. Arten finnes sørover til Kentucky, sentrale Tennessee og nordlige Alabama og østover til nordlige Georgia, helt nordvest i Sør-Carolina, vestlige Virginia og Vest-Virginia.

Gul hestekastanje dyrkes i parker og store hager, men er ikke vanlig i Norge.

Galleri
-------

* StammeStamme
* BladBlad
* BlomsterBlomster
* FruktFrukt
* HøstfargeHøstfarge

Kilder
------

* A. Mitchell (1977). *Trær i skog og hage*. Oversatt av I. Gjærevoll. Tiden. s. 354–355. ISBN 82-10-01282-7.
* R.D. Williams. «Yellow Buckeye». *Silvics of North America*. Besøkt 22. februar 2019.
* «*Aesculus flava*». Missouri Botanical Garden. Besøkt 22. februar 2019.
* *Nantahala National Forest (N.F.)/Pisgah National Forest (N.F.), Land and Resource(s) Management Plan (LRMP)*. United States Forest Service. 1987. s. L-17–L-19.
* S.B. Jeffries og T.R. Wentworth (2014). *Exploring Southern Appalachian Forests: An Ecological Guide to 30 Great Hikes in the Carolinas, Georgia, Tennessee, and Virginia*. UNC Press Books. s. 31. ISBN 978-1-4696-1979-8.

Eksterne lenker
---------------

* (en) *Gul hestekastanje* i Encyclopedia of Life Rediger på Wikidata

* (en) *Gul hestekastanje* i Global Biodiversity Information Facility Rediger på Wikidata

* (sv) *Gul hestekastanje* hos Dyntaxa Rediger på Wikidata

* (en) *Gul hestekastanje* hos ITIS Rediger på Wikidata

* (en) *Gul hestekastanje* hos NCBI Rediger på Wikidata

* (en) *Gul hestekastanje* hos The International Plant Names Index Rediger på Wikidata

* (en) *Kategori:Aesculus flava* – bilder, video eller lyd på Wikimedia Commons Rediger på Wikidata

* (en) *Aesculus flava* – galleri av bilder, video eller lyd på Wikimedia Commons Rediger på Wikidata

* *Aesculus flava* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |